प्याराग्लाइडिङ टोलीलाई गृहनगरमा स्वागत
१८ औं एसियाली खेलकुद प्रतियोगितामा नेपाललाई पदकविहीन हुनबाट जोगाउने प्याराग्लाइडिङ टोलीलाई मंगलबार पोखरामा भव्य स्वागत गरिएको छ ।
कास्की — १८ औं एसियाली खेलकुद प्रतियोगितामा नेपाललाई पदकविहीन हुनबाट जोगाउने प्याराग्लाइडिङ टोलीलाई मंगलबार पोखरामा भव्य स्वागत गरिएको छ ।रजत पदक विजेता टिमलाई पोखरा विमानस्थलबाट गाडीमा चढाएर बाजागाजाका साथ नगर परिक्रमा गराइएको हो ।विमानस्थलबाट मुस्ताङचोक, राष्ट्रबैंकचोक, लेकसाइड, चिप्लेढुंगा, नयाँ बजार र पृथ्वीचोक हुँदै र्‍याली रंगशाला पुगेको थियो । क्षेत्रीय तथा जिल्ला खेलकुद विकास समिति र नेपाल हवाई खेलकुद संस्था (ना) ले आयोजना गरेको कार्यक्रम सफल पार्न पोखरावासीले साथ दिए । पोखराका नगर प्रमुख मानबहादुर जिसी र पोखरा उद्योग वाणिज्य संघ अध्यक्ष विश्वशंकर पालिखेसँगै पर्यटक र खेलकुद सम्बद्ध संघसंस्थाका अगुवा खेलाडीको स्वागतका लागि विमानस्थल पुगेका थिए । रंगशालामा आयोजित भव्य समारोहमा खेलकुदमन्त्री जगत विश्वकर्मासँगै विभिन्न संघसंस्थाले टिमका खेलाडी र प्रशिक्षकहरूलाई सम्मान गरे ।प्याराग्लाइडिङको पुरुष टिम इभेन्टमा विमल अधिकारी, सुशील गुरुङ, युकेश गुरुङ, विजय गौतम र विशाल थापा थिए भने महिलातर्फ त्रिशा श्रेष्ठ, प्रतिभा भुजेल र सविता तामाङ सहभागी थिए । प्रशिक्षक योगेश भट्टराई, सानोबाबु सुनुवार र व्यवस्थापकमा शैलेन्द्र रावत पनि इन्डोनेसिया गएका थिए । ६ वटा इभेन्टमा प्रतिस्पर्धा गरेको नेपाली टोलीले पदक भने पुरुष टिम क्रसकन्ट्रीमा जितेको हो ।पोखरामा उडान सुरु भएको दुई दशकसम्म पर्यटक रिझाउने साहसिक हवाई खेलमात्रै मानिएको प्याराग्लाइडिङले मुलुकलाई खुसी हुने मौका दिएको भन्दै खेलाडीको स्वागतमा पर्यटन व्यवसायीको उल्लेख्य सहभागिता थियो । गृहनगरको सम्मान समारोहमा खेलाडीहरू केही भावुक पनि देखिए । पदकका लागि धेरै मेहनत र आफ्नै खर्च गरेको कान्छा खेलाडी युकेश गुरुङले बताए । ‘थप मेहनत र राज्यको सहयोग पाए स्वर्ण पदक जित्न सफल हुने विश्वास छ,’ उनले भने । इन्डोनेसियाको मौसम फरक रहेकाले थोरै अप्ठ्यारो भए पनि सबैको साथ सहयोग र विश्वासले पदक जित्न सफल भएको टिम क्यप्टेन विमल अधिकारीले बताए । ‘खेललाई राम्रो गर्न निरन्तर सहयोग चाहिन्छ,’ उनले भने ।